CELEX: 32016D2271
Language: el
Date: 2016-12-15 00:00:00
Title: Εκτελεστική απόφαση (ΕΕ) 2016/2271 της Επιτροπής, της 15ης Δεκεμβρίου 2016, σχετικά με την ισοδυναμία χρηματιστηρίων χρηματοπιστωτικών μέσων και χρηματιστηρίων βασικών εμπορευμάτων στην Ιαπωνία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

16.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 342/45
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2271 ΤΗΣ ΕΠΙΤΡΟΠΉΣ
   της 15ης Δεκεμβρίου 2016
   σχετικά με την ισοδυναμία χρηματιστηρίων χρηματοπιστωτικών μέσων και χρηματιστηρίων βασικών εμπορευμάτων στην Ιαπωνία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 2α,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 648/2012 θεσπίζει απαιτήσεις για την εκκαθάριση και τη διμερή διαχείριση του κινδύνου συμβάσεων εξωχρηματιστηριακών παραγώγων (OTC), καθώς και απαιτήσεις υποβολής αναφορών για τις εν λόγω συμβάσεις. Στο άρθρο 2 σημείο 7) του κανονισμού (ΕΕ) αριθ. 648/2012 ορίζονται ως εξωχρηματιστηριακά παράγωγα οι συμβάσεις παραγώγων των οποίων η εκτέλεση δεν πραγματοποιείται σε ρυθμιζόμενη αγορά, όπως ορίζεται στο άρθρο 4 παράγραφος 1 σημείο 14) της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου (2) ή σε αγορά τρίτης χώρας που θεωρείται ισοδύναμη με ρυθμιζόμενη αγορά σύμφωνα με το άρθρο 2α του κανονισμού (ΕΕ) αριθ. 648/2012. Κατά συνέπεια, οι συμβάσεις παραγώγων των οποίων η εκτέλεση λαμβάνει χώρα σε αγορά τρίτης χώρας η οποία δεν θεωρείται ισοδύναμη με ρυθμιζόμενη αγορά ταξινομούνται ως εξωχρηματιστηριακές συμβάσεις για τους σκοπούς του κανονισμού (ΕΕ) αριθ. 648/2012.
            
         
               (2)
            
            
               Σύμφωνα με το άρθρο 2α του κανονισμού (ΕΕ) αριθ. 648/2012, αγορά τρίτης χώρας θεωρείται ισοδύναμη με ρυθμιζόμενη αγορά εφόσον πληροί νομικά δεσμευτικές απαιτήσεις ισοδύναμες με τις απαιτήσεις του τίτλου III της οδηγίας 2004/39/ΕΚ και υπόκειται σε αποτελεσματική εποπτεία και επιβολή του νόμου σε αυτήν την τρίτη χώρα, επί συνεχούς βάσεως.
            
         
               (3)
            
            
               Προκειμένου μια αγορά τρίτης χώρας να θεωρηθεί ισοδύναμη με ρυθμιζόμενη αγορά κατά την έννοια της οδηγίας 2004/39/ΕΚ, το ουσιαστικό αποτέλεσμα των εφαρμοστέων νομικά δεσμευτικών απαιτήσεων και των ρυθμίσεων εποπτείας και επιβολής θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός αυτής της αξιολόγησης ισοδυναμίας είναι, επομένως, να επαληθευτεί ότι οι νομικά δεσμευτικές απαιτήσεις που εφαρμόζονται σε χρηματιστήρια χρηματοπιστωτικών μέσων (financial instruments exchanges — FIE) και χρηματιστήρια βασικών εμπορευμάτων στην Ιαπωνία είναι ισοδύναμες με τις απαιτήσεις που προβλέπονται στον τίτλο III της οδηγίας 2004/39/ΕΚ, και ότι οι αγορές αυτές υπόκεινται σε αποτελεσματική εποπτεία και επιβολή της νομοθεσίας σε συνεχή βάση. Ως εκ τούτου, οι αγορές που είναι αδειοδοτημένες ως FIE ή χρηματιστήρια βασικών εμπορευμάτων κατά την ημερομηνία έκδοσης της παρούσας απόφασης θα πρέπει να χαρακτηριστούν ως αγορές που θεωρούνται ισοδύναμες με ρυθμιζόμενη αγορά κατά την έννοια της οδηγίας 2004/39/ΕΚ.
            
         
               (4)
            
            
               Το νομικό πλαίσιο της Ιαπωνίας για τα FIE και τα χρηματιστήρια βασικών εμπορευμάτων περιλαμβάνει τον νόμο του 2006 περί των χρηματοπιστωτικών μέσων και των χρηματιστηρίων (Financial Instruments and Exchange Act 2006 — FIEA), ο οποίος ορίζει το ρυθμιστικό πλαίσιο για τα FIE, και τον νόμο του 2009 για τα παράγωγα επί βασικών εμπορευμάτων (Commodity Derivatives Act — CDA), που προβλέπει το ρυθμιστικό και εποπτικό πλαίσιο για τα χρηματιστήρια βασικών εμπορευμάτων. Οι συμβάσεις παραγώγων με βασικό εμπόρευμα ως υποκείμενο είναι εισηγμένες σε χρηματιστήριο βασικών εμπορευμάτων και τα παράγωγα που βασίζονται σε χρηματοπιστωτικά μέσα είναι εισηγμένα στα FIE. Οι κανόνες για τα FIE αναπτύσσονται περαιτέρω στην απόφαση περί εκτέλεσης του νόμου περί των χρηματοπιστωτικών μέσων και των χρηματιστηρίων (Order for Enforcement of the Financial Instruments and Exchange Act) και στο υπουργικό διάταγμα σχετικά με τα χρηματιστήρια χρηματοπιστωτικών μέσων (Cabinet Office Ordinance on Financial Instruments Exchanges), ενώ οι κανόνες για τα χρηματιστήρια βασικών εμπορευμάτων αναλύονται περαιτέρω στην απόφαση περί εκτέλεσης του νόμου για τα παράγωγα επί βασικών εμπορευμάτων (Order for Enforcement of the Commodities Derivatives Act) και στο διάταγμα για την εκτέλεση του νόμου για τα παράγωγα επί βασικών εμπορευμάτων (Ordinance for Enforcement of the Commodity Derivatives Act). Επιπλέον, τόσο τα FIE όσο και τα χρηματιστήρια βασικών εμπορευμάτων διαθέτουν σχετικά ευρεία εξουσία αυτορύθμισης σε σχέση με ορισμένες απαιτήσεις. Η εξουσία αυτορύθμισης του FIE περιλαμβάνει, ιδίως, κανόνες επαγγελματικής δεοντολογίας που αφορούν την εισαγωγή και τη διαγραφή χρηματοπιστωτικών μέσων, ρυθμίσεις περί των συναλλαγών, καθώς και τους όρους συμμετοχής. Οι επιχειρησιακοί κανόνες πρέπει να υποβάλλονται για έγκριση στον πρωθυπουργό της Ιαπωνίας (άρθρο 81 του FIEA). Η εξουσία αυτορύθμισης του χρηματιστηρίου βασικών εμπορευμάτων ασκείται από την επιτροπή αυτορύθμισης ή την υπηρεσία αυτορύθμισης. Οι κανόνες του χρηματιστηρίου βασικών εμπορευμάτων ορίζουν κανόνες διαπραγμάτευσης και όρους συμμετοχής, που πρέπει να υποβληθούν στο σύνολό τους προς έγκριση στο Υπουργείο Γεωργίας, Δασοκομίας και Αλιείας (Ministry of Agriculture, Forestry and Fishery — MAFF) και το Υπουργείο Οικονομίας, Εμπορίου και Βιομηχανίας (Ministry of Economy, Trade and Industry-METI). Οι κανόνες αυτορύθμισης είναι νομικά δεσμευτικοί για τα χρηματιστήρια.
            
         
               (5)
            
            
               Οι νομικά δεσμευτικές απαιτήσεις που εφαρμόζονται σε αδειοδοτημένα χρηματιστήρια στην Ιαπωνία παράγουν αποτελέσματα ισοδύναμα με εκείνα των απαιτήσεων που προβλέπονται στον τίτλο III της οδηγίας 2004/39/ΕΚ στους ακόλουθους τομείς: διαδικασία αδειοδότησης, απαιτήσεις ορισμών, πρόσβαση στο χρηματιστήριο, οργανωτικές απαιτήσεις, απαιτήσεις για τα ανώτερα στελέχη, εισαγωγή χρηματοπιστωτικών μέσων προς διαπραγμάτευση, αναστολή και απόσυρση παραγώγων από τη διαπραγμάτευση, παρακολούθηση της συμμόρφωσης και πρόσβαση σε μηχανισμούς εκκαθάρισης και διακανονισμού.
            
         
               (6)
            
            
               Σύμφωνα με την οδηγία 2004/39/ΕΚ, οι απαιτήσεις προσυναλλακτικής και μετασυναλλακτικής διαφάνειας εφαρμόζονται μόνο σε μετοχές εισηγμένες προς διαπραγμάτευση σε ρυθμιζόμενες αγορές. Παρά το γεγονός ότι οι μετοχές μπορούν να εισαχθούν προς διαπραγμάτευση σε FIE, η Επιτροπή θεωρεί ότι η αξιολόγηση των εν λόγω απαιτήσεων δεν μπορεί, ωστόσο, να ληφθεί υπόψη για τους σκοπούς της παρούσας απόφασης, δεδομένου ότι σκοπός της είναι να εξακριβωθεί η ισοδυναμία των νομικά δεσμευτικών απαιτήσεων που εφαρμόζονται στις αγορές τρίτων χωρών όσον αφορά τις συμβάσεις παραγώγων που εκτελούνται σε αυτές τις αγορές.
            
         
               (7)
            
            
               Θα πρέπει, ως εκ τούτου, να συναχθεί το συμπέρασμα ότι οι νομικά δεσμευτικές απαιτήσεις για FIE και χρηματιστήρια βασικών εμπορευμάτων στην Ιαπωνία παράγουν αποτελέσματα ισοδύναμα με εκείνα των απαιτήσεων που προβλέπονται στον τίτλο III της οδηγίας 2004/39/ΕΚ.
            
         
               (8)
            
            
               Τα χρηματιστήρια βασικών εμπορευμάτων λειτουργούν υπό την εποπτεία του METI και του MAFF. Η CDA παρέχει ένα πλαίσιο για τις εποπτικές εξουσίες του METI και του MAFF. Ειδικότερα, το METI και το MAFF εγκρίνουν τους κανόνες της αγοράς, τους κανόνες περί των συμβάσεων διαμεσολάβησης, τους κανόνες επίλυσης διαφορών ή τους κανόνες της επιτροπής εποπτείας αγοραίων συναλλαγών ενός χρηματιστηρίου βασικών εμπορευμάτων και τυχόν τροποποιήσεις τους. Επιπλέον, προκειμένου να διασφαλιστούν η θεμιτή άσκηση συναλλαγών και η προστασία των επενδυτών, το METI και το MAFF μπορούν να απαιτήσουν από χρηματιστήριο βασικών εμπορευμάτων να αλλάξει το καταστατικό του, άλλους κανόνες ή τις μεθόδους άσκησης των δραστηριοτήτων του ή να λάβει οποιαδήποτε άλλα μέτρα για τη βελτίωση της λειτουργίας του. Εάν το χρηματιστήριο βασικών εμπορευμάτων δεν ασκεί ορθά την εξουσία αυτορύθμισής του και δεν λαμβάνει τα αναγκαία μέτρα για να διασφαλίζει τη θεμιτή άσκηση συναλλαγών και την προστασία των επενδυτών, το METI και το MAFF μπορούν να ανακαλέσουν την άδεια ή να αναστείλουν το σύνολο ή μέρος της δραστηριότητας του χρηματιστηρίου. Τα FIE τελούν υπό την εποπτεία του πρωθυπουργού της Ιαπωνίας, του οποίου οι εξουσίες ανατίθενται στον επίτροπο της Ιαπωνικού Οργανισμού Χρηματοπιστωτικών Υπηρεσιών (Japan Financial Services Agency — JFSA). Το τμήμα 5 του κεφαλαίου V του FIEA προβλέπει τα μέτρα εποπτείας που διαθέτει ο JFSA. Ειδικότερα, όταν ένα FIE παραβαίνει νομοθετικές και κανονιστικές διατάξεις, ο JFSA μπορεί να ανακαλέσει την άδεια ή να εκδώσει απόφαση αναστολής του συνόλου ή μέρους των δραστηριοτήτων του FIE. Επιπλέον, ο JFSA μπορεί να απαιτήσει από το FIE να αλλάξει το καταστατικό του, κανόνες λειτουργίας, κανόνες περί των συμβάσεων διαμεσολάβησης ή οποιουσδήποτε άλλους κανόνες ή εμπορική πρακτική ή να λάβει άλλα αναγκαία μέτρα για την εποπτεία. Το καταστατικό των FIE πρέπει να περιλαμβάνει κυρώσεις για παράβαση των κανόνων δεοντολογίας του από τα μέλη. Εάν το FIE δεν ασκεί αποτελεσματικά την εποπτεία της αγοράς, ο JFSA μπορεί να λάβει μέτρα επιβολής, συμπεριλαμβανομένης της ανάκλησης αδείας ή της αναστολής δραστηριοτήτων.
            
         
               (9)
            
            
               Θα πρέπει, ως εκ τούτου, να συναχθεί το συμπέρασμα ότι τα FIE και τα χρηματιστήρια βασικών εμπορευμάτων υπόκεινται σε αποτελεσματική εποπτεία και επιβολή της νομοθεσίας στην Ιαπωνία σε συνεχή βάση.
            
         
               (10)
            
            
               Οι προϋποθέσεις που ορίζονται στο άρθρο 2α του κανονισμού (ΕΕ) αριθ. 648/2012 θα πρέπει, συνεπώς, να θεωρηθεί ότι πληρούνται όσον αφορά τα FIE και τα χρηματιστήρια βασικών εμπορευμάτων που έχουν αδειοδοτηθεί στην Ιαπωνία.
            
         
               (11)
            
            
               Η παρούσα απόφαση βασίζεται στις νομικά δεσμευτικές απαιτήσεις για τα FIE και τα χρηματιστήρια βασικών εμπορευμάτων οι οποίες ισχύουν στην Ιαπωνία κατά τη στιγμή της έκδοσης της παρούσας απόφασης. Η Επιτροπή θα πρέπει να συνεχίσει να παρακολουθεί σε τακτική βάση την εξέλιξη των νομικών και εποπτικών ρυθμίσεων για τις εν λόγω αγορές και την εκπλήρωση των προϋποθέσεων βάσει των οποίων ελήφθη η παρούσα απόφαση. Ειδικότερα, η Επιτροπή θα πρέπει να επανεξετάσει την παρούσα απόφαση υπό το πρίσμα της θέσης σε εφαρμογή του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (3) και της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (4).
            
         
               (12)
            
            
               Η τακτική επανεξέταση των νομικών και εποπτικών ρυθμίσεων που εφαρμόζονται στα FIE και στα χρηματιστήρια βασικών εμπορευμάτων στην Ιαπωνία δεν θίγει τη δυνατότητα της Επιτροπής να διενεργήσει ειδική επανεξέταση ανά πάσα στιγμή, σε περίπτωση που, λόγω των σχετικών εξελίξεων, παραστεί ανάγκη να επανεξετάσει η Επιτροπή την ισοδυναμία που χορηγείται με την παρούσα απόφαση. Η εν λόγω επανεξέταση θα μπορούσε να οδηγήσει στην κατάργηση της παρούσας απόφασης.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 2 σημείο 7) του κανονισμού (ΕΕ) αριθ. 648/2012, τα αδειοδοτημένα χρηματιστήρια χρηματοπιστωτικών μέσων και χρηματιστήρια βασικών εμπορευμάτων στην Ιαπωνία, τα οποία παρατίθενται στο παράρτημα, θεωρούνται ισοδύναμα με ρυθμιζόμενες αγορές, όπως ορίζονται στο άρθρο 4 παράγραφος 1 σημείο 14) της οδηγίας 2004/39/ΕΚ.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 15 Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.
   
      (2)  Οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (ΕΕ L 145 της 30.4.2004, σ. 1).
   
      (3)  Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).
   
      (4)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
   
      ΠΑΡΑΡΤΗΜΑ
      Χρηματιστήρια χρηματοπιστωτικών μέσων και χρηματιστήρια βασικών εμπορευμάτων στην Ιαπωνία που αναφέρονται στο άρθρο 1:
      
                  α)
               
               
                  Tokyo Stock Exchange, Inc.
               
            
                  β)
               
               
                  Osaka Exchange, Inc.
               
            
                  γ)
               
               
                  Nagoya Stock Exchange, Inc.
               
            
                  δ)
               
               
                  Fukuoka Stock Exchange
               
            
                  ε)
               
               
                  Sapporo Securities Exchange
               
            
                  στ)
               
               
                  Tokyo Financial Exchange Inc.
               
            
                  ζ)
               
               
                  Osaka Dojima Commodity Exchange
               
            
                  η)
               
               
                  Tokyo Commodity Exchange, Inc.